SKRIFTLIG FORESPØRGSEL E-1497/01

af Raimon Obiols i Germà (PSE) til Kommissionen

(18. maj 2001)

Om: Trojkaens rejse til Algeriet

Under det besøg, som formanden for Rådet, Anna Lindh, og den høje repræsentant, Javier Solana, aflagde i Algeriet, var et af de punkter, der blev behandlet under drøftelserne med de algeriske myndigheder, situationen i Vestsahara.

Som bekendt støder gennemførelsen af fredsprocessen i Vestsahara, der indebærer afholdelsen af en folkeafstemning, på store vanskeligheder, hvilket i realiteten har ført til, at den er standset. FN's generalsekretær, Kofi Annan, er klar over denne situation, og i den beretning, han forelagde for Sikkerhedsrådet i februar 2001, erklærede han, at han havde anmodet de marokkanske myndigheder om at udarbejde et dokument med forslag om indledning af politiske forhandlinger parterne imellem med henblik på atter at sætte gang i fredsprocessen. Der indledes således en ny fase og skabes nye muligheder, i forbindelse med hvilke EU ikke bør undlade at gøre brug af sit ansvar og indflydelse.

Er Kommissionen klar over, hvilke muligheder den har for at øve indflydelse på parterne og for at hjælpe dem med at komme ud af denne blindgyde, som bortset fra at påføre den berørte befolkning store lidelser også skaber fare for en genopblussen af volden og spændingerne i Magreb?

Mener Kommissionen, at EU bør spille en aktiv rolle og medvirke til en fredelig løsning på situationen i Vestsahara?

For nylig afholdte ministerrådet for Den Arabiske Magreb-union et møde i Algeriet. De ansvarlige for EU's Euro-Middelhavspolitik har også senere fremsat en række erklæringer, hvori de slår til lyd for en fremskyndelse af det regionale samarbejde og Syd-Syd-samarbejdet. Mener Kommissionen, at den nødvendige udvikling af et åbent marked i Magreb er muligt uden en forudgående aftale mellem de parter, der er inddraget i konflikten i Vestsahara?

Svar afgivet på Kommissionens vegne af Christopher Patten

(26. juli 2001)

Kommissionen støtter fuldt ud FN's fredsplan for Vestsahara og den indsats, generalsekretærens personlige udsending, James A. Baker, fortsat yder for at nå frem til en varig, retfærdig og gensidigt acceptabel løsning på problemet.

Kommissionen undersøger i øjeblikket, hvordan den kan bidrage til processen på en måde, der fremmer og supplerer FN's og den personlige udsendings indsats på dette kritiske tidspunkt.

Kommissionen er rede til at udøve sin indflydelse på begge sider for at overbevise parterne om, hvor vigtigt det er at føre direkte forhandlinger om de forslag, der måtte blive forelagt af den personlige udsending. Kommissionen er også villig til at yde bistand til gennemførelsen af de forskellige faser af FN's fredsplan, dvs. registrering af vælgere, genhusning og genopbygning af området. Kommissionen fastholder forbindelsen til James Baker og har meddelt, at den står til rådighed.

Kommissionen yder forsat læge- og fødevarehjælp til vestsaharanere i Tindouf via ikke-statslige partnere (ngo'er). Til dags dato er denne bistand nået op på 56 mio. EUR. En yderligere bistandspakke på 10 mio. EUR til læge- og genopbygningshjælp er blevet godkendt for indeværende år. Dette er en betydelig stigning i forhold til tidligere år.

Det er meget vanskeligt at forestille sig en arabisk maghreb-union uden en holdbar løsning på konflikten.